### 10.    Beslutning vedrørende deltagelse i fælles løsning til genanvendelse af madaffald/bioaffald

**Åbent**

Sagsnr.: 326-2018-23296       J.nr.: 07.00.00           Dokumentnr.:
326-2018-198460

**Sagstype**

Beslutning.

**Resume og sagens baggrund**

Kommunalbestyrelsen skal tage stilling til om kommunen
ønsker at tilslutte sig en fælles løsning til genanvendelse (forbehandling og
bioforgasning) af husstandsindsamlet madaffald/bioaffald. Ifølge det
fælleskommunale affaldsselskab ARGO's vedtægter er biologisk affaldsbehandling
en tilvalgsydelse.

**Indstillinger**

Direktøren indstiller, at Kalundborg Kommune skal indgå i en
fælles løsning til forbehandling og bioforgasning af husstandsindsamlet
madaffald/bioaffald, baseret på et udbud af en længerevarende kontrakt.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Der er i de senere år sket en kraftig udvikling inden for
genanvendelse af madaffald/bioaffald og stadig flere kommuner indfører særskilt
indsamling af madaffald/bioaffald. Madaffald/bioaffald er en af syv
fokusfraktioner med hvilke der, i henhold til den nationale ressourcestrategi,
skal nås en samlet genanvendelse på 50% i 2022. Hertil kommer, at EU-landene er
blevet enige om at gøre særskilt indsamling af madaffald/bioaffald obligatorisk
fra 2023.

På den baggrund har ARGO's bestyrelse ønsket at lægge en
strategi for den fremtidige behandling af madaffald/bioaffald, som er
miljømæssig bæredygtig, økonomisk attraktiv og som er fremtidsrettet, robust og
fleksibel.

ARGO's bestyrelse har derfor, på baggrund af en række
vurderinger, besluttet at tilbyde og anbefale ejerkommunerne en fælles
udbudsbaseret løsning til både forbehandling og bioforgasning af
madaffald/bioaffald. Det er besluttet at sigte efter en længerevarende kontrakt
baseret på høje miljøkrav til både proces og slutprodukt. Desuden har
bestyrelsen besluttet, at der i udbudsprocessen skal være en dialog med
markedet for at sikre den bedst mulige løsning, ligesom selve udbuddet vil
blive udarbejdet med støtte fra en referencegruppe med kommunale
fagmedarbejdere.

Vurdering og valg er foretaget med udgangspunkt i input fra
en referencegruppe af kommunale medarbejdere og med konsulentbistand fra
Oliver Madsen. Beslutningen er truffet ud fra en vurdering af 4 scenarier:

a) ARGO etablerer eget behandlingsanlæg (forbehandling + bioforgasning)

b) ARGO samarbejder med andre fælleskommunale selskaber om etablering af
behandlingsanlæg (forbehandling + bioforgasning)

c) ARGO etablerer egen forbehandling og sælger pulp

d) En udbudsløsning med et samlet udbud på langvarig kontrakt af både
forbehandling og bioforgasning.

Analysen viser, at mængden af madaffald/bioaffald fra ARGO's
ejerkommuner er for lille til at eget biogasanlæg vil være en økonomisk god
løsning. Den viser, at der er et marked, hvor flere relevante og kvalificerede
private entreprenører arbejder på at etablere både forbehandlingsanlæg og
biogasanlæg på [adresse]. Analysen peger desuden på, at et fælles
affalds-biogasanlæg med andre affaldsselskaber vil være begrænset i
fleksibilitet, fordi man ikke kan optimere kapaciteten ved at modtage gylle
eller affald fra private.

ARGO's bestyrelse anbefaler, at kommunerne tilslutter sig
den fælles udbudsløsning. Dels vil kommunerne også individuelt være omfattet af
udbudspligten, og en fælles udbudsløsning giver mulighed for, at de 9
ejerkommuner kan:

a) deles om udgifter til fælles omlastningsfaciliteter, logistik og
transport af madaffald/bioaffald til forbehandlingsanlægget,

b) forventes at kunne opnå mere attraktive priser og bedre kunne få opfyldt
politiske og miljømæssige målsætninger på grund af større samlede mængder, og

c) få fordelen af fælles udbudsproces og efterfølgende kontraktopfølgning.

ARGO har bedt om en tilbagemelding fra ejerkommunerne om,
hvorvidt man ønsker at benytte sig af en kommende fællesløsning, fordi
biologisk affaldsbehandling ifølge ARGO's vedtægter er en tilvalgsydelse.
Derfor skal kommunerne individuelt tage stilling til, om man ønsker at deltage
i en fælles løsning til genanvendelse (forbehandling og bioforgasning) af
madaffald/bioaffald.

For kommuner, som endnu ikke har truffet beslutning om at
etablere indsamling af madaffald/bioaffald, betyder en beslutning om at benytte
fællesløsningen kun, at man forpligter sig til at bruge den fælles løsning,
hvis og når man etablerer indsamling af madaffald/bioaffald, men ingen
forpligtigelse i forhold til om eller hvornår en sådan ordning etableres.

Kommunens beslutning om at deltage i den fælles løsning er
vigtig for at få det miljø- og prismæssige bedste bud på løsning af opgaven, da
det giver de virksomheder, der byder på opgaven, sikkerhed for hvilke kommuner,
de vil kunne komme til at løse opgaven for.

[adresse] nuværende kontrakt med ARGO om levering
af kildesorteret organisk dagrenovation udløber ved udgangen af 2020.

Såfremt Kalundborg Kommune ikke tilslutter sig den fælles
udbudsløsning, er kommunen stadig forpligtiget til at udbyde opgaven på
markedet. Et sådan udbud vil ligesom et fælles udbud skulle omhandle
forbehandling og bioforgasning af husstandsindsamlet madaffald/bioaffald. Ved
selv at udbyde opgaven må man påregne en højere pris end den, der kan opnås ved
et fælles udbud.

**Økonomiske konsekvenser**

Randi Krogh vil blive fastlagt når udgifterne, efter
udbudsprocessen, kendes. Området skal hvile i sig selv. Behandlingsomkostningen
for KOD forventes at være på niveau med de nuværende behandlingstakster for
dagrenovation.